प्रधानमंत्री के खिलाफ काले झंडे दिखाकर विरोध करेगा डीएमडीके  
डीएमडीके ने आरोप लगाया कि मुल्लापेरियार बांध समेत अनेक मुद्दों पर केंद्र सरकार तमिलनाडु से भेदभाव कर रही है और रविवार से प्रधानमंत्री मनमोहन सिंह की दो दिवसीय प्रदेश यात्रा के दौरान 26 दिसंबर को यहां उनके खिलाफ काले झंडे दिखाकर प्रदर्शन किया जाएगा।
डीएमडीके ने गुरुवार को आरोप लगाया कि मुल्लापेरियार बांध समेत अनेक मुद्दों पर केंद्र सरकार तमिलनाडु से भेदभाव कर रही है और रविवार से प्रधानमंत्री मनमोहन सिंह की दो दिवसीय प्रदेश यात्रा के दौरान 26 दिसंबर को यहां उनके खिलाफ काले झंडे दिखाकर प्रदर्शन किया जाएगा।  तमिलनाडु विधानसभा में विपक्ष के नेता और डीएमडीके संस्थापक विजयकांत ने कहा कि केंद्र ने मुल्लापेरियार बांध के मुद्दे पर तमिलनाडु के पक्ष में काम नहीं किया है जबकि उच्चतम न्यायालय का फैसला प्रदेश के पक्ष में था।  उन्होंने यहां एक बयान में कहा कि कुडनकुलम परियोजना पर आसपास रहने वाले लोग महीनों से विरोध प्रदर्शन कर रहे हैं। प्रधानमंत्री ने उनकी भावनाओं को समझने के बजाय कहा कि पहला रियेक्टर जल्दी शुरू हो जाएगा।  विजयकांत ने कहा कि केंद्र सरकार ने श्रीलंकाई नौसेना द्वारा कथित तौर पर भारतीय मछुआरों पर किये गये हमलों के संबंध में भी कोई कार्रवाई नहीं की है।  प्रधानमंत्री सिंह अपनी यात्रा के दौरान चेन्नई और कराईकुडी में अनेक समारोहों में भाग लेंगे। इस बीच एमडीएमके नेता वाइको ने आज संप्रग सरकार पर केरल की धुन पर थिरकने का आरोप लगाया।